সরোজিনী হেমব্রম

সরোজিনী হেমব্রম (১ অক্টোবর ১৯৫৯) ওড়িশা রাজ্যের একজন ভারতীয় রাজনীতিবিদ। তিনি বিজু জনতা দলের (বিজেডি) সদস্য। তিনি ২০০৯ সালে বাংরিপোসি (ওড়িশা বিধানসভা কেন্দ্র) থেকে ওড়িশা বিধানসভায় নির্বাচিত হন এবং ওড়িশা সরকারের বস্ত্র, তাঁত ও হস্তশিল্প মন্ত্রী হন। তিনি ২০১৪ সালে ওড়িশা থেকে ভারতীয় সংসদের উচ্চকক্ষ রাজ্যসভায় নির্বাচিত হন।

 জীবনী 
সরোজিনী হেমব্রম ওড়িশার ময়ূরভঞ্জের রায়রংপুর শহরে জন্মগ্রহণ করেন। তিনি চৈতন্য প্রসাদ মাঝি এবং দময়ন্তী মাঝির কন্যা। তিনি ভুবনেশ্বরের উৎকল সঙ্গীত মহাবিদ্যালয় থেকে সঙ্গীতে স্নাতকোত্তর ডিগ্রি অর্জন করেছেন এবং পূর্বে তিনি বারিপয়ত্তুইদার কেএনজি হাই স্কুলে পড়াশোনা করেন। তাঁর স্বামী ভাগীরথী নায়ক একজন সমাজসেবী ব্যক্তি।  ১৯৯০-৯৯ সালে, সরোজিনী হেমব্রম ভুবনেশ্বরের নাহারকাঁটায় অবস্থিত জয়দেব কলেজ অফ এডুকেশন অ্যাণ্ড টেকনোলজিতে সঙ্গীতের প্রভাষক ছিলেন। তিনি সাঁওতালি, হিন্দি, ইংরেজি, ওড়িয়া এবং বাংলা ভাষায় দক্ষ। ১৯৯৬ সালে, তিনি ময়ূরভঞ্জের জেলা কল্যাণ বিভাগের প্রতিনিধি হিসেবে দায়িত্ব পালন করেন। ২০০৬ সালে, তিনি কটকের বিভাগীয় অফিস, ভারতীয় জীবন বীমা কর্পোরেশনের পলিসি হোল্ডার্স কাউন্সিলের সদস্য হিসেবে নিযুক্ত হন। তিনি ওড়িশা রাজ্য সম্পদ কেন্দ্রের (প্রাপ্তবয়স্ক শিক্ষা) প্রোগ্রাম উপদেষ্টা কমিটির সদস্য হিসেবেও নিযুক্ত হন। তিনি ১৯৮৩ সাল থেকে কটকের অল ইণ্ডিয়া রেডিও এবং দূরদর্শনে তাঁর লোকগানের জন্য পরিচিত। একজন শিল্পী হিসেবে, তিনি উপজাতি সংস্কৃতি সম্পর্কিত অনেক সাংস্কৃতিক অনুষ্ঠানে অংশগ্রহণ করেছিলেন। তিনি একজন শিল্পী, নেপথ্য সঙ্গীত শিল্পী, অভিনেত্রী এবং প্রযোজনা নিয়ন্ত্রক হিসেবেও কাজ করেছেন।

 রাজনৈতিক জীবন 
সরোজিনী ২০০৮ সালে, ময়ূরভঞ্জের বিজু জনতা দলের (বিজেডি) সহ-সভাপতি নির্বাচিত হন। তিনি এক বছরের জন্য এই পদে দায়িত্ব পালন করেন। পরের বছর ২০০৯ সালে ওড়িশা বিধানসভা নির্বাচনের ঠিক আগে, তাঁর নাম বিধানসভার প্রার্থী হিসেবে ঘোষণা করা হয়। ২০০৯ সালে তিনি রাজনীতিতে যোগদানের জন্য সরকারি চাকরি ছেড়ে দেন এবং বাংরিপোসি বিধানসভা কেন্দ্র থেকে তিনবারের বিধায়ক জেএমএম-এর হেভিওয়েট সুদাম মারাণ্ডিকে হারিয়ে ওড়িশা বিধানসভায় নির্বাচিত হন। 

 ২০১০ সালে, তিনি ওড়িশা বিধানসভায় উপজাতীয় উপদেষ্টা পরিষদ, নারী ও শিশু কল্যাণ, পরিবেশ ও দূষণ সংক্রান্ত হাউস কমিটি এবং সদস্যদের সুযোগ-সুবিধা সংক্রান্ত উপ-কমিটির সদস্য হন। এছাড়াও, তিনি রাজ্য স্তরের উচ্চ ক্ষমতাসম্পন্ন সতর্কতা ও পর্যবেক্ষণ কমিটি (এসটি / এসসি) এবং ওড়িশা বিধানসভায় স্বাস্থ্য সংক্রান্ত স্থায়ী কমিটির সদস্য হিসেবেও দায়িত্ব পালন করেন। তিনি ওড়িশার ভারত স্কাউটস অ্যাণ্ড গাইডসের সহ-সভাপতি হন।
 ২০১১ সালে, তিনি ওড়িশা সরকারের পঞ্চায়েতি রাজ বিভাগের রাজ্য স্তরের নির্বাচন কমিটির সদস্য হন।
 ২০১২ থেকে ২০১৪ সাল পর্যন্ত তিনি ওড়িশা সরকারের বস্ত্র, তাঁত ও হস্তশিল্প বিভাগের প্রতিমন্ত্রী (স্বাধীন দায়িত্বপ্রাপ্ত) হিসেবে দায়িত্ব পালন করেন।
 ২০১৪ সালে, তিনি রাজ্যসভার সদস্য নির্বাচিত হন। ২০১৪ সালের জুলাই মাসে, তিনি ভুবনেশ্বরের অল ইন্ডিয়া ইনস্টিটিউট অফ মেডিকেল সায়েন্সেস (এইমস) এর সদস্য হন এবং ২০১৪ সালের সেপ্টেম্বরে, সামাজিক ন্যায়বিচার ও ক্ষমতায়ন কমিটির সদস্য হন।
 মে ২০১৫ থেকে এপ্রিল ২০১৬ পর্যন্ত, তিনি তফসিলি জাতি ও উপজাতি কল্যাণ কমিটির সদস্য হিসেবে দায়িত্ব পালন করেন।
 ২০১৮ সালে, তিনি সরকারি নিশ্চয়তা কমিটির সদস্য হন।

২০১৯ সালের শীতকালীন অধিবেশনে, তিনি তাঁর মাতৃভাষা সাঁওতালির মাধ্যমে রাজ্যসভা সংসদ ভবনে প্রথমবারের মতো তাঁর এলাকাগত সমস্যাটি উত্থাপন করেন এবং সংখ্যালঘু ভাষাগুলি বিপন্ন হওয়ার ইতিহাসকে তুলে ধরেন।

 আরও দেখুন 

 বাংরিপোসি

 তথ্যসূত্র 

 বহিঃসংযোগ 

 সরোজিনী হেমব্রম রাজ্যসভা প্রোফাইল
বিষয়শ্রেণী:রাজ্যসভার নারী সদস্য
বিষয়শ্রেণী:২১শ শতাব্দীর ভারতীয় রাজনীতিবিদ
বিষয়শ্রেণী:২১শ শতাব্দীর ভারতীয় নারী রাজনীতিবিদ
বিষয়শ্রেণী:ওড়িশার রাজনীতিতে নারী
বিষয়শ্রেণী:ওড়িশা বিধানসভার সদস্য ২০০৯-২০১৪
বিষয়শ্রেণী:ওড়িশার রাজ্যসভা সদস্য
বিষয়শ্রেণী:বিজু জনতা দলের রাজনীতিবিদ
বিষয়শ্রেণী:সাঁওতালি ব্যক্তি
বিষয়শ্রেণী:জীবিত ব্যক্তি
বিষয়শ্রেণী:১৯৫৯-এ জন্ম